РЕШЕНИЕ НА КОМИСИЯТА
от 25 януари 2011 година
в приложение на член 7 от Директива 89/686/ЕИО на Съвета във връзка с мярка за забрана, приета от органите на Обединеното кралство, по отношение на предпазно облекло за фехтовачи
(нотифицирано под номер C(2011) 268)
(текст от значение за ЕИП)
(2011/49/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/686/ЕИО на Съвета от 21 декември 1989 г. (1) относно сближаване на законодателствата на държавите-членки в областта на личните предпазни средства, и по-специално член 7 от нея,
като има предвид, че:
(1)
Член 7, параграф 1 от Директива 89/686/ЕИО на Съвета относно сближаване на законодателствата на държавите-членки в областта на личните предпазни средства (ЛПС) предвижда, че ако държава-членка открие, че лични предпазни средства, носещи маркировка на ЕО и използвани по предназначение, може да застрашат безопасността на хора, домашни животни или имущество, тя взема всички необходими мерки за изтегляне на тази екипировка от пазара и забрана на пускането ѝ на пазара или свободното ѝ движение.
(2)
Съгласно член 7, параграф 2 от посочената директива от Комисията се изисква след консултации със засегнатите страни да обяви дали счита тази мярка за оправдана или не. Ако мярката бъде счетена за оправдана, Комисията уведомява държавите-членки, така че те да вземат всички подходящи мерки по отношение на въпросните предпазни средства в съответствие със своите задължения по член 2, параграф 1.
(3)
На 25 август 2008 г. органите на Обединеното кралство нотифицираха Европейската комисия за мярка за забрана на пускането на пазара на предпазно облекло за фехтовачи - типове Jiang 350N разтегателен жакет и брич, произведено от Wuxi Husheng Sports Goods Plant DongHu Industrial District, Donghutang, WuXi 214196, Китай, и внесено от Liam Patterson Associates LLP t/a Jiang-UK, 9 Spencer Road, Buxton, Derbyshire, Обединеното кралство.
(4)
Съгласно документите, предоставени на Европейската комисия, посоченото предпазно облекло за фехтовка е предмет на „Сертификат за съответствие“ с дата октомври 2005 г., сертификат № C0508M29HS11, издаден от Ente Certificazione Macchine (нотифициран орган № 1282).
(5)
Органите на Обединеното кралство посочиха, че тяхното решение се основава на факта, че разглежданите продукти не съответстват на основните изисквания за здраве и безопасност (ОИЗБ), посочени в член 3 от Директива 89/686/ЕИО, вследствие на неправилното прилагане на стандартите, посочени в член 5 от директивата. По-специално органите на Обединеното кралство посочиха, че предпазното облекло за фехтовачи няма нивото на устойчивост на проникване, необходимо съгласно стандарт EN 13567:2002 - Предпазно облекло - Предпазни средства за дланите, ръцете, гърдите, корема, краката, половите органи и лицето на фехтовачите - Изисквания и методи на изпитване. Решението на органите беше подкрепено с протокол от изпитване.
(6)
С писмо от 17 юли 2009 г. Комисията прикани вносителя да съобщи забележките си относно мярката, предприета от органите на Обединеното кралство. До днешна дата не е получен отговор.
(7)
С писмо от 17 юли 2009 г. Комисията прикани също Ente Certificazione Macchine да съобщи забележките си относно мярката, предприета от органите на Обединеното кралство, и по-специално органът да изясни дали е издал сертификат № C0508M29HS11 на въпросните продукти. До днешна дата не е получен отговор.
(8)
Комисията припомня, че предпазното облекло за фехтовачи трябва да съответства на ОИЗБ, определени в раздел 3.1.1 от приложение II към Директива 89/686/ЕИО относно защита срещу проникващи предмети. Това изискване е подкрепено от спецификациите в точки 4.6-4.8 от съответния хармонизиран стандарт EN 13567 и от спецификациите за изпитване на проникване, посочени в точка 5.10 от стандарта.
Комисията припомня също, че предпазното облекло за фехтовачи подлежи на процедура на оценка на съответствието, определена в член 10 от Директива 89/686/ЕИО (изследване на типа ЕО от нотифициран орган). Комисията отбелязва, че Ente Certificazione Macchine е нотифициран орган (идентификационен номер 1282) за Директива 2006/42/ЕО на на Европейския парламент и на Съвета от 17 май 2006 г. относно машините (2), а не за Директивата за личните предпазни средства. Следователно посоченият орган няма правото да извършва процедурата на изследване на типа ЕО по отношение на лични предпазни средства. Следователно позоваването от страна на Ente Certificazione Macchine на идентификационния номер, предоставен от Комисията, във връзка със „сертификат за съответствие“ на лични предпазни средства е заблуждаващо.
(9)
На 8 април 2010 г. Комисията се обърна към италианските органи с цел да бъде изяснено защо Ente Certificazione Macchine е издал въпросния сертификат и поиска от италианските органи да предприемат необходимите мерки за прекратяване на злоупотребата с идентификационния номер, предоставен на Ente Certificazione Macchine от Комисията.
(10)
В отговора си от 23 юни 2010 г. италианските органи потвърдиха, че Ente Certificazione Macchine е злоупотребил със своя идентификационен номер и информираха Комисията, че от органа е поискано да престане с издаването на тези сертификати и да информира за всички издадени подобни сертификати.
(11)
В светлината на наличната документация и коментарите на заинтересованите страни Комисията смята, че органите на Обединеното кралство са доказали, че предпазното облекло за фехтовачи - типове Jiang 350N разтегателен жакет и брич, не отговаря на приложимите ОИЗБ от Директива 89/686/ЕИО, като от това несъответствие възниква сериозен риск за потребителите,
ПРИЕ НАСТОЯЩОТО РЕШЕНИЕ:
Член 1
Мярката за забрана, приета от органите на Обединеното кралство, срещу предпазното облекло за фехтовачи - типове Jiang 350N разтегателен жакет и брич, произведено от Wuxi Husheng Sports Goods Plant, е оправдана.
Член 2
Адресати на настоящото решение са държавите-членки.
Съставено в Брюксел на 25 януари 2011 година.